En svømmehal i Ishøj er begyndt at registrere sygesikringskort, så de kan holde bedre styr på deres gæster

Hvis du skal en tur i Ishøj svømmehal skal du ikke længere kun huske dit badetøj og håndklæde.

Ledelsen i svømmehallen har nemlig besluttet, at man for at øge sikkerheden og for at kunne hjælpe gæsterne, hvis de skulle komme til skade, skal medbringe sit sygesikringskort, hvis man vil ind og svømme.

Det fortæller Rasmus Hansen, som er teknisk medarbejder i svømmehallen, til Ekstra Bladet.

- Vi har valgt at registrere vores gæsters fødselsdage, navn og adresse, siger han og fortsætter.

- Det har vi gjort, hvis der sker en ulykke, så er deres oplysninger i vores system, og vi kan hurtigt videregive dem til læger eller andre, hvis det er nødvendigt.

- Vi havde en episode med en ældre mand, der blev bevidstløs. Han snakkede ikke specielt godt dansk, men han havde heldigvis sit sygesikring på sig, så vi kunne fortælle lægerne, hvem han var, fortæller han.

Vil sikres mod ballademagere

Det er dog ikke kun sikring mod ulykker, der er grunden til, at svømmehallen har valgt at registrere de vandglade gæster.

- Vi kan desværre også opleve grov verbal chikane og folk, der ikke kan finde ud at opføre sig ordentligt i vores svømmehal. Før i tiden havde vi svært ved at huske, hvem det var, der lavede ballade, fordi vi hele tiden skifter personale på vores vagter, men nu kan vi registrere dem, der ikke følger vores regler, siger han.

Scanner for at tjekke karantæne

Ifølge Rasmus Hansen drejer det sig i praksis om, at man scanner sit sygesikringskort, inden man kommer ind i svømmehallen.

Hvis en person tidligere har opført sig ubehageligt eller truende over for personalet, kommer der en bemærkning op på skærmen, så personalet kan se, om den pågældende har karantæne fra at besøge badet.

- Systemet hjælper med at holde øje med dem, der kun kommer for at ødelægge vores inventar eller være ubehagelige mod andre gæster. Vi har valgt at bruge systemet, så det er nemmere for os at holde ballademagere ude, fortæller han.

Hvordan har folk reageret på, at I beder om deres personlige oplysninger?

- De fleste kan godt forstå, hvorfor vi gør det, fordi det handler om vores og deres sikkerhed. Vi har også undersøgt, at det er i orden i forhold til persondataloven.

Ikke i strid med lovgivningen

Ifølge persondata-ekspert Hanne Marie Motzfeldt er det ikke i strid med lovgivningen, at svømmehallen gemmer gæsters oplysninger.

- Når svømmehallen er en offentlig institution, er der ikke noget i vejen for, at man beder om personlige oplysninger. Folk tror, at der er stramme rammer på området, men reglerne for offentlige institutioner er ikke så strikse som for private, forklarer hun.

- Forsat at de har opfyldt de formelle rammer, er der ikke nogen problemer, siger hun.